**Dag-Eilev Akerhaugen Fagermo** (født 28. januar 1967 i Bærum) er en norsk fotballtrener.

Trenerkarriere
--------------

Fagermo har hentet mye av sin fotballfilosofi fra Nils Arne Eggen. Fagermo spiller et helt tydelig 4-3-3-system, hvor laget skal spille seg rundt på kantene.

### Tidlig karriere

Fagermo ble født i Bærum, og bodde også en periode i Stavanger hvor faren jobbet og spilte håndball på toppnivå. Han vokste etter hvert opp på Raufoss, det var også her han startet både spillerkarrieren og trenerkarrieren. Fagermo ble tatt opp i A-stallen til Raufoss som 17-åring, men vonde akilleser satte til slutt en stopper for spillerkarrieren.

Fagermo begynte hovedtrenerkarrieren for Idrettslaget Skarphedin, før han gikk til Pors Grenland i 2002. Etter 2004-sesongen tok Fagermo over som hovedtrener i Notodden Fotballklubb. Kort tid etter at Fagermo hadde signert for Notodden forsøkte Bodø/Glimt å hente han, men fikk kontant nei fra Notodden på sitt bud på 1 million kroner.

### Strømsgodset

I november 2005 fikk han jobben som hovedtrener i Strømsgodset Toppfotball. Under Fagermos ledelse rykket Strømsgodset direkte opp til Eliteserien etter å ha vunnet Adeccoligaen 2006. I 2007 endte Strømsgodset på 10.-plass i Eliteserien. Etter 2007-sesongen ga han seg i Strømsgodset for å ta over Odd.

### Odd

Fagermo ble ansatt som hovedtrener i Odds Ballklubb i desember 2007. I sin første sesong i Odd, ledet han laget til opprykk til Eliteserien etter å ha vunnet Adeccoligaen 2008. I sin første sesong tilbake i Eliteserien endte Odd på en 4.-plass i 2009, etterfulgt av 5.-plass i 2010 og 2011.

I 2014 kom det store gjennombruddet da Fagermo ledet Odds Ballklubb til sin første seriemedalje på over 50 år da Odd endte på 3.-plass. Samme år førte han også Odd til cupfinalen. Han ble kåret til årets trener i 2014. Høsten 2014 ble Fagermo spurt om han ville ta over trenerjobben i Rosenborg Ballklub. Fagermo valgte å takke nei og signerte i stedet en ny kontrakt med Odd.

I 2015 havnet Odd på fjerdeplass i Tippeligaen, og spilte seg helt til play-off i europaligakvalifiseringen. Der ble det tap for storlaget Borussia Dortmund.

I 2016 ledet Fagermo klubben til nok en ny seriemedalje, denne gang bronse.

I 2019 kunne Odd ta sølv i serien før siste serierunde, men tap mot Haugesund gjorde at de endte på 4.-plass.

### Vålerenga

Den 31. januar 2020 ble Fagermo presentert som ny hovedtrener for Vålerenga. I sin første sesong i klubben ledet han laget til bronse i Eliteserien. Den 12. juni 2023 ble Fagermo og Vålerenga enige om å avslutte samarbeidet.

Referanser
----------

1. ↑  Vålerenga og Fagermo skiller lag
2. ↑  NTB (20. juni 2019). «Fagermo fullroser forbildet Eggen». *Nettavisen* **(norsk)**. Besøkt 20. januar 2023.
3. ↑  Bratland, Tore Ulrik (27. september 2014). «Sammenlikner Fagermo med Eggen: - Brautende og tøff i kjeften». *dagbladet.no* **(norsk)**. Besøkt 20. januar 2023.
4. 1 2 3  Øygarden, Hans Eivind (22. februar 2008). «En tydelig livsnyter». *Telemarksavisa* **(norsk)**. Besøkt 20. januar 2023.
5. ↑  «Glimt-nei fra Notodden». *www.aftenposten.no*. 19. november 2004. Besøkt 20. januar 2023.
6. ↑  Lund, Bjørn (19. november 2004). «Kontant nei fra Notodden». *Avisa Nordland* **(norsk)**. Besøkt 20. januar 2023.
7. ↑  Johannessen, Sturla (11. november 2005). «Fagermo ny Godset-trener». *Nettavisen* **(norsk)**. Besøkt 20. januar 2023.
8. ↑  Viik, Armand (15. desember 2007). «- Fagermo ferdig i Godset». *Nettavisen* **(norsk)**. Besøkt 20. januar 2023.
9. ↑  Fossheim, Marius Vik, Jim (17. desember 2007). «Fagermo klar for Odd». *Nettavisen* **(norsk)**. Besøkt 20. januar 2023.
10. ↑  «Fagermo ble årets trener». *www.aftenposten.no*. 21. november 2014. Besøkt 20. januar 2023.
11. ↑  «Fagermo blir ikke RBK-trener». *www.vg.no*. 16. oktober 2014. Besøkt 20. januar 2023.
12. ↑  Olsen, Nils-Tore (16. oktober 2014). «(+) Fagermo dropper Rosenborg». *varden.no* **(norsk)**. Besøkt 20. januar 2023.
13. ↑  «Odd fikk medaljedrømmen knust av Haugesund: – Vi er ikke gode nok». *www.aftenposten.no*. 1. desember 2019. Besøkt 20. januar 2023.
14. ↑  «Fagermo ny VIF-trener: – Jeg var sikkert femtevalget». *www.vg.no*. 31. januar 2020. Besøkt 20. januar 2023.
15. ↑  ««Fagermo brukte under ett år på å oppnå det Deila aldri fikk til i VIF»». *Dagsavisen* **(norsk)**. Besøkt 20. januar 2023.
16. ↑  Vålerenga og Fagermo skiller lag

Eksterne lenker
---------------

* (en) Dag-Eilev Fagermo – kategori av bilder, video eller lyd på Commons Rediger på Wikidata